C 80/16
SK
Úradný vestník Európskej únie
3.3.2023
bb) Motivovanie k zníženiu dopytu po energii Cieľ stimulovať znižovanie dopytu po energii sa vzťahuje na opatrenia zamerané na výrobné procesy/poskytovanie služieb spoločnosťami a súvisí s otázkami uvedenými ďalej v osobitnom oddiele (Posilňovanie priemyselnej základne Európy).
Príkladom, v ktorom sa kombinujú príslušné náklady na energiu so štrukturálnymi opatreniami, by mohla byť dočasná finančná kompenzácia za výrobné straty vyplývajúce z krátkodobého zníženia dopytu po elektrine doplnená požiadavkou na investície s dlhotrvajúcimi účinkami, ktoré spĺňajú ciele plánu REPowerEU (napr. zníženie intenzity skleníkových plynov pri výrobe v podniku (11) do polovice roka 2026, napríklad prechodom na energiu z obnoviteľných zdrojov alebo opatreniami zameranými na úsporu energie).
Investície do znižovania dopytu po energii by mohli byť doplnené aj reformami, ktoré poskytnú regulačné stimuly pre dlhotrvajúce zlepšenie energetickej účinnosti, a to: — zavádzanie jednotných kontaktných miest poskytujúcich poradenstvo a pomoc (nielen informácie), pokiaľ ide o možnosti obnovy budov, energetické certifikáty a odporúčania energetických auditov, — programy motivujúce k energetickej obnove budov alebo inštalácii riešení vykurovania opísaných v bode 1 písm. b).
c)
Odstránenie úzkych miest pri vnútornom a cezhraničnom prenose a distribúcii energie, podporovanie uskladňovania elektrickej energie, urýchlenie integrácie obnoviteľných zdrojov energie a podporovanie dopravy s nulovými emisiami a jej infraštruktúry vrátane železníc K príkladom opatrení súvisiacich s prenosom, distribúciou a uskladnením energie patria: — zariadenia na uskladňovanie elektriny predovšetkým na podporu zavádzania obnoviteľných zdrojov a/alebo minimalizovanie preťažení, — rozvoj vnútroštátnych distribučných a prenosových sústav elektrickej energie, najmä na odstraňovanie úzkych miest a podporu ďalšej integrácie obnoviteľných zdrojov energie, — vybudovanie elektrických spojovacích vedení, — reformy sadzieb a uľahčenie projektov pripojiteľnosti do siete, — reformy na zlepšenie flexibility elektrizačnej sústavy, — stanovenie transparentných harmonogramov aktualizácií distribučných a prenosových sústav a aukcií energie z obnoviteľných zdrojov.
Príklady opatrení súvisiacich s dopravou s nulovými emisiami by zahŕňali investície alebo reformy týkajúce sa: — zavádzania vozidiel s nulovými výfukovými emisiami, ako sú 100 % elektrické vozidlá alebo vozidlá s vodíkovým palivovým článkom a plavidlá/lietadlá s nulovými emisiami, — obnovy dopravných prostriedkov s nulovými emisiami, prestavby na dopravné prostriedky s nulovými emisiami a infraštruktúry pre vozidlá a plavidlá/lietadlá s nulovými emisiami, — železničných koľajových vozidiel s nulovými emisiami, ako aj infraštruktúry a súvisiacich subsystémov pre železničné koľajové vozidlá s nulovými emisiami, elektrických nabíjacích staníc, modernizácie pripojenia do elektrizačnej sústavy, vodíkových čerpacích staníc alebo elektrických cestných systémov, — reforiem regulačného rámca na podporu prestavby malých automobilov so spaľovacím motorom na elektrické vozidlá urýchlením postupu typového schvaľovania prestavby, poskytovaním stimulov pre odvetvie prestavby a spotrebiteľov (daňové stimuly, výhodné úvery alebo dotácie na počiatočné investície) a prípravou osvetovej kampane, — investícií do výroby leteckých palív z čistého vodíka a reformy na stimulovanie jeho výroby.
d)
Podporovanie cieľov uvedených v písmenách a), b), ba), bb) a c) prostredníctvom urýchlenej rekvalifikácie pracovnej sily smerom k zeleným zručnostiam a súvisiacim digitálnym zručnostiam, ako aj podpora hodnotových reťazcov v oblasti kritických surovín a technológií spojených so zelenou transformáciou
(11) Na podporu inštalácií, na ktoré sa vzťahuje systém EÚ na obchodovanie s emisiami, sa uplatnia kritériá stanovené v technickom usmernení týkajúcom sa uplatňovania zásady „výrazne nenarušiť“ a v prílohách k vykonávaciemu rozhodnutiu Rady.